Málik al-Džazírí

**Málik al-Džazírí** (; v prepise z tuniskej arabčiny aj **Malek Džazírí**;  &lrm;* 20. január 1984, Bizerte, Tunisko) je súčasný profesionálny tuniský tenista. V dvojhre sa najvyššie v rebríčku ATP nachádzal na 65. mieste k 2. februáru 2015. Vo štvorhre na 196. mieste k 16. aprílu 2012. Hrá pravou rukou. Meria 185 cm a váži 80 kg. Počas kariéry vyhral vo dvojhre dva turnaje kategórie ATP Challenger a 9 turnajov kategórie ITF Futures. Vo štvorhre jeden turnaj kategórie ATP Challenger a 9 turnajov kategórie ITF Futures. Vďaka hernému prejavu je prezývaný *„tuniský [[David Nalbandian]]“*.

## Kariéra
Tenis začal hrať vo veku päť rokov. Jeho mladíckym idolom bol Američan Pete Sampras. Takisto ho inšpirovali aj Gustavo Kuerten z Brazílie a Gastón Gaudio z Argentíny. V roku 1998 bol členom African 14 & Under ITF Touring Team. Ako 22-ročný si zranil koleno, mal poškodené v chrupavky a bol aj operovaný, vďaka čomu sa nemohol zúčastňovať profesionálnych turnajov takmer dva roky. V tom čase sa nachádzal v rebríčku ATP v prvej trojstovke. Pôsobil vo francúzskom klube TC Sarcelles. Dva roky trénoval aj v Barcelone vďaka ITF grantu. Počas druhého roku v Barcelone si zlomil členok, nemohol trénovať päť mesiacov. Tunisko reprezentuje v Davis Cupe od roku 2000. V minulosti ho trénoval Walid Jallali, s ktorým získal počas aktívnej kariéry 3 tituly vo štvorhre na okruhu ITF. Od roku 2014 ho trénuje Dejan Petrović.

V súčasnosti je obľúbeným povrchom tvrdý povrch, spomedzi úderov forhend a spomedzi turnajov US Open. Hrá s raketami značky Prince a počas tenisových zápasov nosí oblečenie značky Puma.

### Juniorská kariéra
Vo dvojhre bol medzi juniormi najvyššie na 92. mieste k 1. januáru 2002. Vo štvorhre bol na delenom 38. mieste k 8. aprílu 2002. Vo dvojhre odohral 64 zápasov, z toho 34 zápasov vyhral a 30 prehral. Vo štvorhre odohral 67 zápasov, z toho 48 vyhral a 19 prehral. Vo dvojhre a ani vo štvorhre sa nezúčastnil ani jedného juniorského grandslamového turnaja.

### 2010
Na prvý grandslamový turnaj v kariére nastúpil Málik al-Džazírí na Australian Open ako nenasadený hráč do kvalifikácie. V prvom kole hral proti takisto nenasadenému Poliakovi Michałovi Przysiężnému. Prehral 0:2 na sety (3:6, 4:6).

### 2011
Na svoj vysoký tenisový vek, 27 rokov, sa začal na okruhu ATP Challenger Tour presadzovať výraznejšie až v roku 2011. Hral v ňom dvakrát finále kategórie ATP Challenger, na antuke v uzbeckom meste Samarkand skrečoval domácemu Denisovi Istominovi po prvom prehratom sete 6:7(2:7). Druhé finále, taktiež na antuke, vo švajčiarskej Ženeve vyhral. Zdolal Nemca Mischu Zvereva v troch setoch 4:6, 6:3, 6:3. Zúčastnil sa aj na halovom turnaji Slovak Open v Bratislave hranom na tvrdom povrchu, kde po vyhranom zápase prvého kola nad Denisom Istominom 2:1 na sety, prehral v nasledujúcom druhom kole s kvalifikantom Janom Minářom z Česka 0:2.

V roku 2011 sa kvalifikoval aj do hlavnej súťaže grandslamového turnaja. Na prelome augusta a septembra hral na US Open. V prvom kolo kvalifikácie vyhral nad Fernandon Rombolim z Brazílie 2:0 na sety (6:1, 6:1). V druhom kole zdolal Švéda Michaela Ryderstedta 2:6, 6:4 a 6:2. V treťom, záverečnom kole kvalifikácie, vyhral prvý set nad Francúzom Guillaumom Rufinom 7:5 a v druhom za stavu 2:1 mu súper skrečoval. Postúpil tak prvýkrát v kariére do hlavnej súťaže niektorého grandslamového turnaja. V prvom kole zdolal Holanďana Thiema de Bakkera pomerom 3:1 na sety. V druhom kole už však prehral s domácim, vtedy vo forme hrajúcim, Američanom Mardym Fishom 0:3.

Koncom roka novembra 2011 absolvoval spolu s ďalšími 10 hráčmi trojdňový špeciálny kurz organizovaný ATP.

Koncom roka, v decembri, sa zúčastnil Arabských hier v katarskej Dauha. Súťažil vo dvojhre aj vo štvorhre. Vo dvojhre bol zo 118. miesta najvyššie nasadeným tenistom. V prvom kole mal voľný žreb, v druhom vyhral nad Noureldinom Yahiom 2:0 na sety, zhodne dvakrát 6:0. Vo štvrťfinále zdolal piateho nasadeného Egypťana Sherifa Husseina 2:0 (6:2 a 6:0). V semifinále vyhral nad Maročanom Mehdim Ziadim, ktorý bol tretí nasadený 2:0 a to rovnako dvakrát, tak ako prvý, tak aj druhý set 7:5. Vo finále vyhral nad ôsmim nasadeným Kuvajťanom Abdullahom Maqdasom 2:0 na sety (6:3, 6:2).

Vo štvorhre súťažil spolu s krajanom Ameurom Benom Hassenom. Pár bol nasadený ako štvrtý. V prvom kole mali voľný žreb, vo štvrťfinále kole vyhrali nad párom Omar Al Awadhi/Hamad Jahani zo Spojených arabských emirátov 6:3 a 6:0. V semifinále zdolali druhých nasadených Maročanov Anas Fattar/Mehdi Ziadi 6:4 a 6:1. Vo finále prehrali s najvyššie nasadeným kuvajtských párom Mohammed Ghareeb/Abdullah Maqdas 1:6 a 5:7.

### 2012
[náhľad|vpravo|Málik al-Džazírí počas turnaja ATP 250 vo francúzskom [Nice.]]
Sezónu odštartoval na Katar Open, kde dostal divokú kartu. V prvom kole hral proti tretiemu nasadenému Francúzovi Jo-Wilfriedovi Tsongovi, no v prehral 1:2 (6:7(5:7), 7:6(7:5), 1:6). Najmä výkon v prvých dvoch setoch vzbudil pozitívne reakcie na jeho hru. Jo-Wilfried Tsonga nakoniec vyhral turnaj.

Na prvý grandslam sezóny Australian Open musel hrať kvalifikáciu. Ako desiaty nasadený kvalifikant vypadol hneď v prvom kole, kde prehral s 273. hráčom sveta Američanom Timom Smyczekom 2:6 a 6:7(5-7).

Nasledujúci turnaj odohral v ruskej Kazani na tvrdom povrchu v hale. Vypadol v druhom kole so Španielom Javierom Martím 1:2 na sety. Aj ďalší turnaj odohral v hale na tvrdom povrchu. Vo francúzskom meste Quimper sa dostal až do finále, kde prehral s Holanďanom Igorom Sijslingom 0:2 na sety.

Po neúspešnom finále sa posunul zo 117. na 102. miesto. Na nasledujúcom turnaji v Bergame, tiež hranom na tvrdom povrchu v hale, prehral už v prvom kole Amerom Delićom 0:2. Koncom februára sa zúčastnil kvalifikácie turnaja kategórie ATP 500, v Abú Zabí vypadol v druhom kole s Andrejom Alexandrovičom Golubevom 1:2, hoci v druhom sete dal súperovi kanára (6:0). Začiatkom marca nastúpil na súťaž v japonskom meste Kjóto, kde sa na turnaji hranom na koberci v hale dostal až do finále. Tam prehral s domácim hráčom Tacumom Itom 1:2. Aj na ďalšom turnaji kategórie ATP Challenger sa dostal vo finále. V čínskom meste Pingguo prehral vo finále s Gó Soedom 1:2. Turnaj sa hral na tvrdom povrchu vonku. Prvý turnaj na antuke absolvoval začiatkom apríla v talianskej Barlette. Dostal sa do semifinále, kde vypadol so Slovincom Aljažom Bedenem 1:2. Nasledoval turnaj ATP 250 v marockej Casablance, kde v prvom kole skrečoval Rumunovi Victorovi Hănescuovi za stavu 3:6, 0:3 pre nevoľnosť. Na druhý turnaj kategórie ATP 500 nastúpil v Barcelone. V prvom kole prehral s Kevinom Andersonom 0:2 na sety (2:6, 3:6). Na prelome apríla a mája štartoval aj na domácom challengerovom turnaji zaradenom do kategórie Tretorn Series v Tunise. Vypadol v druhom kole s Francúzom Marcom Gicquelom pomerom 0:2 na sety. Pred Roland Garros sa zúčastnil kvalifikácie turnaja ATP 250 v Nice. Vypadol v prvom kole s 282. hráčom rebríčka ATP Davidom Guezom.

Na druhý grandslam sezóny, antukový turnaj French Open už bol nasadený priamo do hlavnej súťaže. V prvom kole hral proti Nemcovi Phillipovi Petzschnerovi a vyhral 3:0 na sety (6:3 7:5, 7:6(9:7)). Stal sa tak prvým Tunisanom, ktorý vyhral v Open Ere zápas na Roland Garros a od roku 2003 prvým Arabom, ktorý sa dostal do druhého kola. V druhom kole nastúpil proti Marcelovi Granollersovi zo Španielska a zápas sa hral dva dni. Stretnutie bolo po štyroch odohraných setoch za stavu 2:2 (6:7(1:7), 6:3, 1:6 a 6:3) prerušené. Piaty set sa dohrával hneď z úvodu denného hracieho programu. Málik al-Džazírí mal pri podaní Marcela Granollersa na príjme dva mečbaly, no nevyužil ich. Zápas nakoniec prehral 5:7 v rozhodujúcom piatom sete.

Pred Wimbledonom štartoval na dvoch turnajoch ATP 250. Najprv v Londýne prehral v prvom kole s Belgičanom Rubenom Bemelmansom 1:2 a na turnaji v holandskom ’s-Hertogenboschi skrečoval za stavu 3:6 a 0:4 Olierovi Rochusovi pre chorobu.

Zúčastnil sa hlavnej súťaže Wimbledonu, kde v prvom kole zdolal kvalifikanta Jürgena Zoppa z Estónska 3:2, hoci prehrával už 0:2 a v piatom sete za stavu 2:2 na sety mal stratu jedného vlastného podania. V druhom kole čelil Nemcovi Philippovi Kohlschreiberovi, no prehral 0:3 na sety (1:6, 6:7(2:7) a 1:6).
Spolu s Marcelom Felderom z Uruguaja hrali štvorhru. Vypadli v prvom kole so siedmym nasadeným indickým párom Mahéš Bhúpati/Rohan Bopanná 0:3 na sety (0:6, 6:7(1:7), 2:6).

Tunisko reprezentoval aj na Letných olympijských hrách 2012 v Londýne. V prvom kole vyhral nad Taiwančanom Lu Jen-sünom 2:1 na sety. V druhom kole však prehral s Američanom Johnom Isnerom 0:2.

Po Maročanoch Hišámovi Arázímu, ktorý bol najvyššie na 22. mieste rebríčka ATP, Júnasovi al-’Ajnáwímu (14., 2003) a Karímovi Alamímu (25., 2000) sa stal štvrtým najvyššie postaveným Arabom v TOP 100 rebríčku ATP.

### 2013
Málik al-Džazírí čelil v októbri medzinárodnému škandálu. Na challengerovom turnaji v uzbeckom Taškente nenastúpil na štvrťfinálový zápas proti Izraelčanovi Amirovi Weintrubovi oficiálne pre zranenie kolena. Jeho brat a zároveň manažér Amir al-Džazírí potvrdil, že dostali od Tuniského tenisového zväzu e-mail, v ktorom sa písalo, aby Málik al-Džazírí na zápas nenastúpil. Predmetným zápasom sa zaujímala aj Medzinárodná tenisová federácia na riadnom zasadnutí v Cagliari a vyvodila voči Tuniskému tenisovému zväzu dôsledky. Ročné vylúčenie z Davisovho pohára. Voči samotnému Málikovi al-Džazírímu žiadne dôsledky nevyvodila. V prvom kole tohto turnaja zdolal Rusa Konstantina Kravčuka 2:1 (2:6, 6:3, 7:6(8:6)). V druhom kole vyhral nad Sergejom Stachovským 2:0 (6:4, 6:2).

### 2014
thumb|Málik al-Džazírí počas kvalifikácie turnaja Wimbledon 2014.
Sezónu 2014 začal ako 168. hráč rebríčka ATP. Na úvodnom turnaji sezóny v katarskej Dauha prehral v prvom kole s Nemcom Tobiasom Kamkem 0:2 na sety (3:4, 4:6). Vzápätí neuspel ani v prvom kole kvalifikácie Australian Open, keď prehral s Američanom Austinom Krajickom 1:2 na sety, pričom v treťom, rozhodujúcom, sete 7:9. Pokračoval na challengerovom turnaji v havajskom Maui, kde sa do hlavnej súťaže dostal z kvalifikácie vďaka dvom výhram pomerom 2:0 nad Takurom Happym zo Zimbabwe a Kentom Takeučim z Japonska. V prvom kole však vypadol, podobne ako na Australian Open, s Austinom Krajickom. Vďaka úspešnej kvalifikácii si tak pripísal prvé tri body do rebríčka ATP v sezóne. Na nasledujúcom turnaji v panamskom Chitre sa dostal do štvrťfinále, kde nestačil na Daniela Kosakowského. Prehral 0:2. Svoje prvé sezónne finále dosiahol na turnaji v Dallase, kde vo finále nestačil na domáceho Steveho Johnsona, prehral 0:2 (4:6, 4:6). Na nasledujúcom turnaji v Morelosi v Mexiku skončil v semifinále, kde nestačil na Rakúšana Geralda Melzera 0:2. Na turnaji kategórie ATP World Tour 500 v Dubaji sa dostal do štvrťfinále a pripísal si tak do rebríčka ATP 90 bodov. V prvom kole zdolal Holanďana Igora Sijslinga 2:1 (0:6, 6:4, 7:6(7:4)). V druhom kole vyhral nad Indom Somdevom Devvarmanom 2:0 (6:3, 7:5). Vo štvrťfinále prehral s Nemcom Philippom Kohlschreiberom 0:2 (2:6, 3:6). Na svoj prvý turnaj kategórie ATP World Tour 1000 nastúpil v americkom Miami. V prvom kole kvalifikácie zdolal Argentínčana Diega Schwartzmana 2:0 (6:2, 7:6(7:5)) a v druhom, finálovom, kole Nemca Benjamina Beckra 2:1 (3:6, 6:3, 6:2). V prvom kole prehral s Alejandrom Gonzalezom 0:2 (6:7(7:9), 1:6).

Za rok 2014 zarobil 307 744 $.

### 2015
Prvý zápas sezóny 2015 odohral rovnako ako v roku 2014 na turnaji v katarskej Dohe. V prvom kole prehral s Brazílčanom Joaom Souzom 1:2 (6:3, 4:6, 3:6). V sezóne pokračoval na Australian Open, kde bol nasadený priamo do hlavného turnaja. V prvom kole zdolal Kazacha Michaila Alexandroviča Kukuškina 3:1 (6:2, 6:3, 2:6, 7:6 (7:3)), v druhom Francúza Édouarda Roger-Vasselina 3:2 (1:6, 6:3, 6:4, 1:6, 6:3), avšak v treťom kole prehral s 53. hráčom rebríčka ATP, s domácim Austrálčanom Nickom Kyrgiosom 0:3 (3:6, 6:7 (7:9), 1:6).

### Herný štýl
Málik al-Džazírí disponuje kvalitným servisom. Najrýchlejší servis na French Open 2012 zaznamenal v druhom kole proti Marcelovi Granollersovi rýchlosťou 203 km/h, ale v prvom kole turnaja hral na kurte č. 10, kde sa rýchlosť servisu nemerala. Na Wimbledone 2012 hral tiež oba zápasy na kurtoch, kde sa rýchlosť servisu nemerala.

## Štatistiky

## Rodina
Jeho otec sa volá Mohamed, matka Heida. Má dvoch súrodencov, dvoch bratov, Emira and Elyesa. Všetci sa venujú podnikaniu.

## Referencie

## Iné projekty

## Externé odkazy
* Málik al-Džazírí na stránke ATP 
* Málik al-Džazírí na stránke ITF 
* Málik al-Džazírí  na stránke Davis Cupu 
* Málik al-Džazírí na juniorskej stránke ITF 

Kategória:Tuniskí tenisti
Kategória:Tuniskí olympionici
Kategória:Tenisti na Letných olympijských hrách 2016